趙仲禮示達菴唱酬次韵
作者：孫應時
朝代：宋

paragraphs: 旭旦羣陰豁，春陽萬壑融。
八荒雙眼界，千聖一家風。
不必尋玄妙，寧須泥苦空。
本來無見解，何處覓神通。
穀粟饑爲藥，雷霆聽或聾。
鳶魚均自適，虎鼠竟誰雄。
軒冕因時貴，簞瓢有命窮。
詩書休發冢，談笑任關弓。
陶令琴三弄，徐公酒一中。
浮雲容易改，明月古今同。
上達真無累，纖瑕早自攻。
論心逢益友，刮目慶新功。
臺閣須公子，山林付老翁。
歲寒尋此話，一笑燭湖東。